„Au fost instalate primele scări rulante noi în Pasajul pietonal de la Piaţa Universităţii. Este vorba despre cele două scări dinspre Facultatea de Geografie. Acum se lucrează la aşezarea pe poziţii, conectarea cu sistemul electric şi montarea sistemului antiseismic”, a anunțat Nicuşor Dan, pe pagina sa de Facebook.
Edilul a mai spus că, după aceste proceduri, ultimele reglaje și obţinerea autorizaţiei de funcţionare, noile scări vor deveni funcţionale.
„Administraţia Străzilor Bucureşti va instala în perioada următoare şi celelalte şase scări, în toate punctele de acces în pasaj”, a mai spus Nicușor Dan.
Edilul nu a dat însă un termen estimativ pentru finalizarea tuturor procedurilor.
Scările rulante, mai mult defecte decât funcţionale
Anunțuri referitoare la înlocuirea scărilor la ieșirea dinspre Facultate de Geografie au început să apară încă de anul trecut.
În iulie 2023, Nicușor Dan anunța schimbarea scărilor rulante din Piaţa Universităţii. Cu toate astea, scările au fost scoase pentru a fi schimbate abia pe 8 martie 2024, notează B365.
„Încă din 2008, de la modernizarea Pasajului Universității, cele opt scări rulante au avut probleme tehnice, fiind funcționale una sau două dintre ele de-a lungul timpului. Acum, vor fi achiziționate opt scări rulante noi, câte două pentru fiecare punct de acces din Piața Universității. Valoarea estimată a investiției este de 3.512.605 lei fără TVA”, anunța pe 4 iulie 2023 Nicușor Dan.
La finalul anului 2023, Nicuşor Dan a anunțat că Administrația Străzilor București a semnat contractul și că scările rulante vor fi înlocuite în 2024.